ปตท.สผ.เสนอซื้อหุ้นบริษัทพลังงานในลอนดอน
ปตท.สผ. ประกาศซื้อหุ้นบริษัท Cove Energy  จดทะเบียนในอังกฤษ มูลค่า 1,119.6 ล้านปอนด์
26 ก.พ. 2555

ปตท.สผ. ประกาศซื้อหุ้นบริษัท Cove Energy  จดทะเบียนในอังกฤษ มูลค่า 1,119.6 ล้านปอนด์
นายอนนต์  สิริแสงทักษิณ  ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม  (PTTEP) หรือ ปตท.สผ. เปิดเผยว่า ปตท.สผ.จะทำคำเสนอซื้อหุ้นสามัญที่ชำระแล้วและยังไม่ได้ชำระทั้งหมดของบริษัท Cove Energy Plc. ซึ่งเป็นบริษัทที่จดทะเบียนในตลาดหลักทรัพย์ของประเทศอังกฤษ ที่ราคาหุ้นละ 220 เพนซ์ คิดเป็นมูลค่าทั้งหมด 1,119.6 ล้านปอนด์สเตอลิง เพื่อขยายฐานการลงทุนของ ปตท.สผ. และเพิ่มความมั่นคงด้านพลังงานให้กับประเทศไทย 
ทั้งนี้ Cove มีสินทรัพย์หลัก คือ การถือสัดส่วน 8.5% ในแปลงสัมปทาน Rovuma Offshore Area 1 สาธารณรัฐโมซัมบิก โดยแปลงสัมปทานดังกล่าวเป็นแหล่งก๊าซธรรมชาติขนาดใหญ่ และคาดว่าจะมีปริมาณสำรองประมาณ 30 ล้านล้านลูกบาศก์ฟุต รวมถึงแหล่งน้ำมัน Black Pearl Prospect นอกจากนี้ Cove ยังถือสัดส่วน 10% ในแปลงสัมปทาน Rovuma Onshore Area ในประเทศสาธารณรัฐโมซัมบิก รวมถึงการถือสัดส่วน 10 – 25% ในแปลงสัมปทานน้ำลึกอีก 7 แปลงในประเทศเคนยา
สำหรับการทำคำเสนอซื้อหุ้นในครั้งนี้จะมีผลผูกพัน ต่อเมื่อได้บรรลุเงื่อนไขต่างๆ ดังนี้  คณะกรรมการบริษัท Cove มีความเห็นเป็นเอกฉันท์ยอมรับข้อเสนอของ ปตท.สผ. โดยปราศจากเงื่อนไข โดยปตทส.ผ.ขอสงวนสิทธิ์ในการลดราคาที่เสนอซื้อตามที่คณะกรรมการ Cove แนะนำ
นอกจากนี้ปตท.สผ.ได้รับข้อผูกมัดจากคณะกรรมการและผู้บริหารของ Cove ที่ไม่อาจเพิกถอนได้ที่จะตอบรับข้อเสนอการทำคำเสนอซื้อหลักทรัพย์ในส่วนที่ตนเองถือทั้งหมด และในส่วนที่ถือโดยครอบครัว และผู้ดูแลทรัพย์สินของบุคคลดังกล่าว และปตท.สผ.ต้องได้รับการยินยอมเป็นลายลักษณ์อักษร จากรัฐมนตรีกระทรวงทรัพยากรธรณี ของสาธารณรัฐโมซัมบิก ซึ่งเป็นไปตามข้อกำหนดในสัญญาสัมปทานปิโตรเลียม รวมทั้งปตท.สผ. ขอสงวนสิทธิ์ในการยกเว้นเงื่อนไขเบื้องต้นบางส่วน หรือทั้งหมด ในเวลาใดก็ได้ ขึ้นอยู่กับดุลพินิจของปตท.สผ.  ซึ่งปตท.สผ.ไม่มีภาระผูกพันที่จะยื่นข้อเสนอสุดท้ายแต่อย่างใด ถึงแม้ว่าเงื่อนไขบางข้อหรือทั้งหมดได้ถูกดำเนินการแล้วเสร็จหรือได้รับยกเว้น
"ถือเป็นก้าวสำคัญสำหรับ ปตท.สผ. ในการเข้าถึงแหล่งพลังงานในแถบแอฟริกาตะวันออกที่มีศักยภาพทางไฮโดรคาร์บอนสูง โดยปตท.สผ.มีความมุ่งมั่นที่จะใช้ประสบการณ์อันยาวนานในธุรกิจสำรวจและผลิตปิโตรเลียม เพื่อสนับสนุนให้ก๊าซธรรมชาติเป็นพลังงานหลักในการขับเคลื่อนเศรษฐกิจ เพื่อประโยชน์สูงสุดของประชาชนและสาธารณรัฐโมซัมบิก" 
สำหรับแหล่งเงินทุนที่ใช้ในการทำคำเสนอซื้อในครั้งนี้จะมาจากเงินสดคงเหลือของปตท.สผ. และวงเงินสินเชื่อที่มีอยู่ในปัจจุบัน